**Ministru kabineta noteikumu projekta “Grozījumi Ministru kabineta 2010.gada 21.jūnija noteikumos Nr.564 “Uzturēšanās atļauju noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Tiesību akta projekts izstrādāts, lai saskaņotu tiesību aktu ar likumu “Grozījumi Imigrācijas likumā”, kas stājās spēkā 2019.gada 1.jūlijā, izpildītu ar Ministru kabineta 2019.gada 22.maija rīkojumu Nr.247 apstiprinātā “Uzņēmējdarbības vides pilnveidošanas pasākumu plāna 2019.-2022.gadam” 4.10.6.apakšpunktā noteikto uzdevumu, kā arī, lai piedāvātu noteiktas priekšrocības Valsts ieņēmumu dienesta administrētās Padziļinātās sadarbības programmas dalībniekiem. Ievērojot to, ka grozījumi Imigrācijas likumā ir spēkā jau no 2019.gada 1.jūlija, tiesību akta projektam būtu nepieciešams stāties spēkā pēc iespējas ātrāk. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Ar Ministru kabineta 2019.gada 22.maija rīkojumu Nr.247 apstiprinātā “Uzņēmējdarbības vides pilnveidošanas pasākumu plāna 2019.-2022.gadam” 4.10.6.apakšpunkts. 2. Ministru kabineta 2018.gada 27.jūnija rīkojums Nr.290 “Par Padziļinātās sadarbības programmas darbību un tās attīstības modeli” (3.2.2.pasākums) un likuma "Par nodokļiem un nodevām" 7.1 pants, kas stājies spēkā 01.01.2019. Iekšlietu ministrija šajā un vienlaikus ar šo tiesību aktu projektu virzītajos tiesību aktu projektos piedāvā noteiktas priekšrocības Padziļinātās sadarbības programmas dalībniekiem, tādējādi veicinot uzņēmēju interesi iesaistīties padziļinātās sadarbības programmā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd spēkā esošā uzturēšanās atļauju pieprasīšanas procedūra tiek kritizēta kā pārāk birokrātiska, turklāt, palielinoties to ārzemnieku skaitam, kas pieprasa un reģistrē termiņuzturēšanās atļaujas (2017.gadā izsniegta 7191 pirmreizējā termiņuzturēšanās atļauja, savukārt 2018.gadā – 8986, izsniegto atļauju skaitam palielinoties par 25%), nepieciešams optimizēt dokumentu iesniegšanas procesu, lai, nepalielinot klientu apkalpošanas speciālistu skaitu, būtu iespējams nodrošināt visu klientu apkalpošanu. Tiesību akta projekts izstrādāts, lai novērstu atsevišķus birokrātiskos šķēršļus administratīvajās procedūrās, kā arī, lai paredzētu priekšrocības Valsts ieņēmumu dienesta administrētās padziļinātās sadarbības programmas dalībniekiem un saskaņotu tiesību aktu ar grozījumiem Imigrācijas likumā, kas stājās spēkā 2019.gada 1.jūlijā, precizējot jaunuzņēmumu dibinātāju tiesības saņemt un reģistrēt termiņuzturēšanās atļauju.  Tiesību akta projektā paredzēts:   * Dot iespēju ārzemniekiem dokumentus uzturēšanās atļaujas reģistrēšanai iesniegt elektroniski, pieteikumu apstiprinot ar drošu elektronisko parakstu, atbilstoši Elektronisko dokumentu likumā un uz šī likuma pamata izdotajos Ministru kabineta noteikumos paredzētajai kārtībai. Šāds risinājums atvieglotu administratīvo slogu gan ārzemniekiem, gan Pilsonības un migrācijas lietu pārvaldei, jo samazinātos klātienes apmeklētāju skaits. Šobrīd visi dokumenti iesniedzami tikai klātienē. (tiesību akta projekta 1.punkts).; * Precizēt normatīvo aktu, paredzot tiesības uzaicinātājam – izglītības iestādei – iesniegt potenciālo studentu uzturēšanās atļauju pieteikumu Pilsonības un migrācijas lietu pārvaldē, studentam neuzturoties Latvijā. Mainoties Imigrācijas likuma pantu numerācijai 2018.gada 18.jūlijā, līdzšinējais ārvalstu studentu ieceļošanu regulējošais Imigrācijas likuma 23.panta pirmās daļas 10.punkts tika sadalīts divos punktos – 10. un 10.prim punktā, bet Ministru kabineta 2010.gada 21.jūnija noteikumos Nr.564 “Uzturēšanās atļauju noteikumi” nav veiktas atbilstošas izmaiņas (projekta 2.punkts); * Pieļaut ārzemnieka kvalifikāciju un pieredzi apliecinošos dokumentus iesniegt Imigrācijas likuma 22.panta ceturtajā daļā norādītajās valodās – neiesniedzot tulkojumu valsts valodā. Tādējādi tiesību akts tiktu saskaņots ar Imigrācijas likuma nosacījumiem un jau šobrīd Ministru kabineta 2010.gada 21.jūnija noteikumos Nr.552 “Ielūgumu apstiprināšanas un uzaicinājumu noformēšanas kārtība” noteikto kārtību attiecībā uz ielūgumiem (tiesību akta projekta 5.punkts). * Paredzēt iespēju neiesniegt kvalifikāciju vai pieredzi apliecinošus dokumentus ārzemniekam, kas tiek uzaicināts nodarbinātībai profesijā, kas ietilpst nacionālajā statistiskajā klasifikācijā “Profesiju klasifikators” minētajā devītajā pamatgrupā “Vienkāršās profesijas”. Uz šo šķērsli ārvalstu darbaspēka piesaistei nereti norādījuši darba devēji, atzīmējot, ka šajās profesijās nodarbinātajiem nav nepieciešams īpašs izglītības līmenis vai iepriekšēja pieredze, jo amata pienākumu sekmīgai izpildei ir pietiekami, ja ārzemnieks tiek iepazīstināts ar veicamo darbu, darba drošības un uzņēmuma iekšējās kārtības noteikumiem u.tml. (tiesību akta projekta 7.punkts); * Valsts ieņēmumu dienesta administrētās padziļinātās sadarbības programmas dalībniekiem atbilstoši Ministru kabineta 2018.gada 27.jūnija rīkojuma Nr.290 iekļautajam 3.2.2.pasākumam paredzēt šādus atvieglojumus, uzaicinot nodarbinātos no ārvalstīm:  1. dot iespēju dokumentus uzturēšanās atļaujas pieprasīšanai iesniegt, uzturoties Latvijas teritorijā ar derīgu vīzu (tiesību akta projekta 3.punkts), šo priekšrocību attiecinot arī uz nodarbināto ārzemnieku ģimenes locekļiem (tiesību akta projekta 4.punkts); 2. nepieprasīt izglītību/profesionālo pieredzi apliecinošos dokumentus darbiniekiem, kas netiek uzaicināti darbam reglamentētā profesijā vai kas nepieprasa Eiropas Savienības zilo karti (tiesību akta projekta 7.punkts); 3. nepieprasīt iesniegt apliecinājumu par to, ka fiziskā persona, ar kuru tiek slēgts pakalpojumu vai uzņēmuma līgums, reģistrējusies kā nodokļu maksātāja, kā arī, iesniegt licenci atsevišķu komercdarbības veidu veikšanai (tiesību akta projekta 8. un 9.punkts); 4. padziļinātās sadarbības programmas dalībnieku iesniegtos izsaukumu pieteikumus ārzemnieku uzaicināšanai nodarbinātības nolūkā apstiprināt divu darbdienu laikā (parastais apstiprināšanas termiņš – piecas darbdienas) (tiesību akta projekta 10.punkts).  * Atbilstoši “Uzņēmējdarbības vides pilnveidošanas pasākumu plāna 2019.-2022.gadam” 4.10.6.apakšpunktam normatīvā akta 13. un 14.punktā paredzēts, ka ārzemnieks var saņemt neapmaksātu atvaļinājumu līdz vienam mēnesim gada laikā, un šāda atvaļinājuma piešķiršana darba devējam neuzliek pienākumu trešās valsts pilsonim izmaksāt darba līgumā paredzēto atalgojumu. Šāds regulējums nepieciešams, jo pretējā gadījumā ārzemniekiem nav praktiskas iespējas saņemt neapmaksātu atvaļinājumu, piemēram, lai studētu, nepametot Latvijas teritoriju, jo šādās situācijās viņu ienākumi noteiktu laiku būtu zemāki par norādīto ikmēneša ienākumu apjomu; * Atbilstoši 06.06.2019. grozījumiem Imigrācijas likuma 23.panta pirmās daļas 33.punkta b apakšpunktā projekts precizē kārtību, kādā jaunuzņēmumu dalībnieki pieprasa un reģistrē uzturēšanās atļaujas.   Prasība saņemt ieguldījumus kapitālsabiedrības pamatkapitālā 12 mēnešu laikā no termiņuzturēšanās atļaujas saņemšanas brīža, pamatojoties gan uz līdzšinējiem termiņuzturēšanās atļaujas izsniegšanas gadījumiem, gan uz starptautisko pieredzi, ir apgrūtinošs kritērijs jaunuzņēmumu piesaistei, turklāt nedz Lietuvā, nedz Igaunijā analogām termiņuzturēšanās atļaujām šādas prasības nepastāv. Ar veiktajiem grozījumiem Imigrācjias likumā tiek piedāvāts alternatīvs modelis, kurā Pilsonības un migrācijas lietu pārvalde (turpmāk – PMLP) sadarbībā ar Latvijas Investīciju un attīstības aģentūru (turpmāk – LIAA), kas vienlaikus ir Jaunuzņēmumu darbības atbalsta likuma administrējošā iestāde, izvērtē minētā ārvalstnieka plānotās komercdarbības atbilstību jaunuzņēmuma būtībai.  Gadījumos, kad objektīvu iemeslu dēļ kapitālsabiedrība nav piesaistījusi investīcijas 12 mēnešu laikā noteiktajā apjomā, Imigrācijas likuma grozījumi paredz iespēju ārzemniekam iesniegt PMLP progresa pārskatu par kapitālsabiedrības īstenotajām aktivitātēm šajā periodā, kas saistīta ar inovatīvu produktu izstrādi, ražošanu vai attīstību – proti, sniegt informāciju par veiktajām darbībām komercdarbības mērķu sasniegšanai, kas norādītas iesniedzot pirmreizējo pieteikumu termiņuzturēšanās atļaujas saņemšanai. Izvērtējot iesniegto termiņuzturēšanās atļaujas pieteikumu, ir būtiski gūt pārliecību, ka ārzemnieks ir paredzējis veikt reālu un ekonomiski pamatotu aktīvu komercdarbību, kuras mērķis ir gūt peļņu un dodot ekonomisku labumu Latvijas Republikai. Vienlaicīgi, lai to īstenotu, ir nepieciešams radīt ārzemniekus iedrošinošu, atbalstošu vidi, lai tie vēlētos veikt komercdarbību tieši Latvijā.  Lai īstenotu minētās aktivitātes, nepieciešams precizēt Ministru kabineta noteikumu 48.1 punktu un papildināt ar jaunupunktu, precizējot pirmreizēji iesniedzamo informāciju, lai pirms lēmuma pieņemšanas par termiņuzturēšanās atļaujas piešķiršanu vai reģistrāciju būtu ne vien iespējams pārliecināties, vai plānotās komercdarbības ietvaros ārzemnieks paredz veikt 23.panta pirmās daļas 33.punkta ievaddaļā minētās aktivitātes, bet arī pēc 12 mēnešiem būtu iespējams pārliecināties par minētās kapitālsabiedrības īstenoto progresu, proti, termiņuzturēšanās atļaujas saņemšanas periodā tiek gūta pārliecību, ka tiek turpināta komercdarbības attīstība, saglabājot iespēju PMLP atcelt termiņuzturēšanās atļauju, ja Imigrācijas likumā noteiktās prasības netiek izpildītas (tiesību akta projekta 11. un 12.punkts).   * Tiesību akta projekta 6.punktā ietverts tehnisks precizējums – tiesības neiesniegt izglītību/pieredzi apliecinošo dokumentu paredzētas ne tikai tiem ārzemniekiem, kuri pieprasījuši, bet arī ieguvuši tiesības uz nodarbinātību. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Pilsonības un migrācijas lietu pārvalde |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Darba devēji un nodarbinātie ārzemnieki. 2018.gada 31.decembrī Latvijas Republikā uzturējās 6661 ārzemnieks ar termiņuzturēšanās atļauju, kas izsniegta nodarbinātības nolūkā; 2. Visi ārzemnieki, uz ko attieksies projektā paredzētais grozījums – iespēja dokumentus atļaujas reģistrēšanai iesniegt elektroniski – 77069 (2019.gada 1.jūlijs). 3. Valsts ieņēmumu dienesta padziļinātās sadarbības programmā līdz 2019.gada 17.jūnijam reģistrēti 4013 dalībnieki 4. Jaunuzņēmumu dibinātāji – līdz 2019.gada 1.jūlijam pozitīvs lēmums par termiņuzturēšanās atļaujas piešķiršanu saistībā ar darbību inovatīva produkta izstrādē bija pieņemts par 16 ārzemniekiem. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums atvieglos administratīvo slogu un paātrinās administratīvo procedūru darba devējiem – padziļinātās sadarbības programmas dalībniekiem, kas vēlas nodarbināt ārzemniekus, kā arī visiem ārzemniekiem, kas dokumentus uzturēšanās atļaujas reģistrācijai vēlēsies iesniegt elektroniski.  Tiesiskais regulējums pozitīvi ietekmēs jaunuzņēmumu dibinātājus, jo precizē termiņuzturēšanās atļaujas reģistrācijas kārtību, nosakot Jaunuzņēmumu darbības atbalsta likumam atbilstošu finansējuma piesaistes apmēru.  Tiesiskais regulējums neietekmē Nacionālā attīstības plāna rādītājus un konkurenci, tam nav ietekmes uz vidi, veselību un nevalstiskajām organizācijām. |
| 3. | Administratīvo izmaksu monetārs novērtējums | Par vienu apmeklējumu samazināsies nepieciešamais apmeklējumu skaits Pilsonības un migrācijas lietu pārvaldē, ja ārzemnieki izvēlēsies uzturēšanās atļaujas reģistrācijas pieteikumu iesniegt elektroniski. Paredzams, ka šādu iespēju varētu izmantot aptuveni 1000 personu gadā.  Administratīvo izmaksu samazinājums:  C (uzturēšanās atļaujas pieteikuma pieņemšana, pārbaude informācijas sistēmās) = (atalgojums 5,92 euro/h x 0,5h) x (1000 ārzemnieki x 1 uzturēšanās atļaujas pieteikums) = 2960 *euro*).  Administratīvās izmaksas ārzemniekam:  C (ierašanās Pilsonības un migrācijas lietu pārvaldē uzturēšanās atļaujas pieteikuma iesniegšanai) = (atalgojums 4,47 euro/h x 3h) x (1000 ārzemnieki x 1 procedūra) = 13 410 *euro*).  Administratīvo izmaksu samazinājums kopā: 16 370 *euro*. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts un tā sākotnējās ietekmes novērtējuma ziņojums (anotācija) pirms tā iesniegšanas Valsts sekretāru sanāksmē tika ievietots Iekšlietu ministrijas tīmekļa vietnē [www.iem.gov.lv](http://www.iem.gov.lv) sadaļā “Sabiedrības līdzdalība”, aicinot sabiedrību izteikt savu viedokli par projektu. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 ”Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Iekšlietu ministrijas tīmekļa vietnē [www.iem.gov.lv](http://www.iem.gov.lv/) sadaļā “Sabiedrības līdzdalība” 2019. gada 10. maijā. |
| 3. | Sabiedrības līdzdalības rezultāti | Par projektu saņemti komentāri:   1. Ārvalstu investoru padome Latvijā (FICIL) atbalsta sagatavoto projektu; 2. Latvijas Būvuzņēmēju partnerība izteikusi priekšlikumus:   – projektā paredzētos atvieglojumus padziļinātās sadarbības programmas zelta un sudraba līmeņa dalībniekiem attiecināt arī uz bronzas līmeņa dalibniekiem.  Priekšlikums ņemts vērā.   1. precizēt Noteikumu esošās redakcijas 4.punktu, norādot, ka termins “vīza”, kas minēts tekstā, attiecas ne tikai uz Latvijas iestāžu, bet arī uz citu Šengenas dalībvalstu izsniegtajām vīzām.   Priekšlikums nav ņemts vērā, jo termins “vīza” jau šobrīd attiecas uz jebkuras Šengenas līguma valsts izsniegto vīzu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pilsonības un migrācijas lietu pārvalde |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav |

Iekšlietu ministrs Sandis Ģirģens

Vīza:

valsts sekretārs Dimitrijs Trofimovs

I.Briede 67219546

[ilze.briede@pmlp.gov.lv](mailto:ilze.briede@pmlp.gov.lv)